L 229/26
EL
Επίσημη Εφημερίδα της Ευρωπαϊκής Ένωσης
18.9.2023
2.
Για να αντικατοπτρίζονται οι τεχνολογικές αλλαγές και οι εξελίξεις στην αγορά, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 37 για να τροποποιεί το παράρτημα I όσον αφορά τις δράσεις που καθορίζονται σ’ αυτό, με τρόπο συνεπή προς τους στόχους της πρωτοβουλίας που ορίζονται στο άρθρο 4. 3.
Για να διασφαλιστεί η αποτελεσματική εφαρμογή και αξιολόγηση της πρωτοβουλίας, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 37 για να τροποποιεί το παράρτημα II όσον αφορά τους μετρήσιμους δείκτες για την παρακολούθηση της υλοποίησης και την υποβολή εκθέσεων σχετικά με την πρόοδο της πρωτοβουλίας ως προς την επίτευξη των στόχων της όπως ορίζονται στο άρθρο 4. 4.
Προκειμένου να διασφαλιστεί η αποτελεσματική υλοποίηση, η παρακολούθηση και η αξιολόγηση της πρωτοβουλίας, η ετήσια έκθεση δραστηριοτήτων της κοινής επιχείρησης «Μικροκυκλώματα» περιλαμβάνει πληροφορίες για θέματα που σχετίζονται με τους επιχειρησιακούς στόχους 1 έως 4 της πρωτοβουλίας, με βάση τους μετρήσιμους δείκτες που ορίζονται στο παράρτημα II.
5. Η Επιτροπή ενημερώνει τακτικά το ευρωπαϊκό συμβούλιο για τους ημιαγωγούς σχετικά με την πρόοδο στην υλοποίηση του επιχειρησιακού στόχου 5 της πρωτοβουλίας.
ΚΕΦΑΛΑΙΟ III
Ασφάλεια εφοδιασμού και ανθεκτικότητα
Άρθρο 13 Ολοκληρωμένες εγκαταστάσεις παραγωγής 1.
Οι ολοκληρωμένες εγκαταστάσεις παραγωγής είναι πρωτοποριακές εγκαταστάσεις για την κατασκευή ημιαγωγών, συμπεριλαμβανομένου κατά περίπτωση και του σχεδιασμού, ή για την παραγωγή εξοπλισμού —ή βασικών κατασκευαστικών μερών για τον εν λόγω εξοπλισμό— που χρησιμοποιείται κατά κύριο λόγο για την κατασκευή ημιαγωγών στην Ένωση, οι οποίες μπορούν να ενσωματώνουν και άλλα βήματα της εφοδιαστικής αλυσίδας, και οι οποίες συμβάλλουν στην ασφάλεια του εφοδιασμού και στην ανθεκτικότητα του οικοσυστήματος ημιαγωγών της Ένωσης και, επιπλέον, μπορούν, κατά περίπτωση, να συμβάλουν στην ασφάλεια των παγκόσμιων εφοδιαστικών αλυσίδων των ημιαγωγών.
2. Κατά την υποβολή αίτησης σύμφωνα με το άρθρο 15 παράγραφος 1, μια ολοκληρωμένη εγκατάσταση παραγωγής υποχρεούται να υπάγεται στην κατηγορία των πρωτοποριακών εγκαταστάσεων.
3.
Μία ολοκληρωμένη εγκατάσταση παραγωγής πληροί τις ακόλουθες απαιτήσεις:
α) η δημιουργία της έχει σαφή θετικό αντίκτυπο, με δευτερογενείς επιδράσεις πέραν της επιχείρησης ή του οικείου κράτους μέλους, στην αξιακή αλυσίδα των ημιαγωγών της Ένωσης μεσο-μακροπρόθεσμα ώστε να διασφαλίζεται η ασφάλεια του εφοδιασμού και η ανθεκτικότητα του οικοσυστήματος ημιαγωγών, συμπεριλαμβανομένης της ανάπτυξης νεοφυών επιχειρήσεων και ΜΜΕ, συμβάλλοντας παράλληλα στην πράσινη και την ψηφιακή μετάβαση της Ένωσης· β) εγγυάται ότι δεν υπόκειται σε εξωεδαφική εφαρμογή υποχρεώσεων παροχής δημόσιας υπηρεσίας τρίτων χωρών κατά τρόπο που ενδέχεται να υπονομεύσει την ικανότητα της επιχείρησης να συμμορφωθεί με τις υποχρεώσεις που ορίζονται στο άρθρο 26 παράγραφος 1 και δεσμεύεται να ενημερώνει την Επιτροπή όταν προκύπτει τέτοια υποχρέωση· γ) επενδύει εντός της Ένωσης σε συνεχή καινοτομία με σκοπό την επίτευξη απτής προόδου στην τεχνολογία ημιαγωγών ή την προετοιμασία τεχνολογιών επόμενης γενιάς· δ) στηρίζει τη δεξαμενή ταλέντων της Ένωσης με την ανάπτυξη και εφαρμογή της εκπαίδευσης και της κατάρτισης σε δεξιότητες και με την αύξηση της δεξαμενής ειδικευμένου εργατικού δυναμικού με προσόντα. 4.
Για τους σκοπούς της επένδυσης στη συνεχή καινοτομία σύμφωνα με την παράγραφο 3 στοιχείο γ) του παρόντος άρθρου, η ολοκληρωμένη εγκατάσταση παραγωγής έχει προτιμησιακή πρόσβαση στις πιλοτικές γραμμές που δημιουργούνται σύμφωνα με το άρθρο 5 στοιχείο β).
Κάθε τέτοια προτιμησιακή πρόσβαση δεν αποκλείει ούτε αποτρέπει την αποτελεσματική πρόσβαση υπό δίκαιους όρους στις πιλοτικές γραμμές για άλλες ενδιαφερόμενες επιχειρήσεις, ιδίως νεοφυείς και MME.